  Виталий Пронин Алёна Тимерханова но Иван КотельниковЕгит кырӟасьёс гужем но уг шутэтско - ялан концертъёсын, сюрес вылын. 10-тӥ августэ Алёна Тимерханова, Иван Котельников, Богдан Анфиногенов, Константин Никитин но Алексей Бегешев ӝутскем мылкыдын потӥзы Татарстанэ, угось тодо вал: Кукмор ёросысь Нӧръя гуртын соосыз возьмало.Клубын адямиез лачак люкаськем: учкисьёс палэнысь но вуиллям. Шумпотымон, мукет улосъёсысь удмуртъёс тунсыкъясько Удмуртиысь иворъёсын, артистъёсын, выль кырӟанъёсын но гожъяськисьёсын. Но концерт ӧз пишмы.- Ми дасямы вал тунсыко программа, но кырӟаммы ӧйлась - аппаратура эскерымтэ вылэм, одӥгез колонка ӧз ужа, - вераз егит кырӟась Алёна Тимерханова.Озьы люкаськем калык артистъёс шоры учкиз но, кырӟамзэс кылытэк ик, бертӥз. Егит кизилиослы но пӧрмымтэ ужрад шумпотон ӧз вайы: соос сюрес вылын но туж жадизы (огпала 5 час мында мынӥзы, сомында ик куашкам мылкыдын бертӥзы). Мукет дыръя ӧтизы ке Нӧръя палъёсы, артистъёс пумит уз луэ, мынозы, угось калык шумпотэ, возьма, шуо кырӟасьёс.- 9-тӥ августэ мон вазиськи Нӧръя клублэн кивалтӥсезлы, ваньмыз-а ужа шуыса юай, кури аппаратураез пуктылыны но эскерыны. Ӵуказеяз номыр лэсьтэмын ӧй вал. Мукет дыръя тодо ини, таӵе уж борды басьтӥськисько ке, одно ик ваньзэ аслым чаклано шуыса, - вера Кукмор ёросын «Бадӟым удмурт концертэз» радъясь Юрий Захаров. - Потэ вал гурт калыкез туала удмурт кырӟасьёсын тодматэме, но ӧз пӧрмы. Соин йырин вуэм артистъёс азьын гордэктӥ, но туж оскисько, соос монэ валазы шуыса. Жаль потӥзы: сокемысь лыктӥзы но ваньмыз куашказ. Азьланезлы та мыным урок луоз.Таиз арня вискын егит артистъёс концертэн вуылозы Татарстанысь Огырчи ёросысь Варклед-Бӧдьяла, Алнаш ёросысь Азаматэ. Оскем потэ: радъясьёс азьвыл ик рос-прос дасяськозы куноссэс пумитаны. Нош Нӧръя палась учкисьёс сокем медаз ӝожтӥське, концертэн ӧз удалты шуыса - пӧртэм вакытъёс луо.Лена Рябина Туспуктӥз Мария Золотарёва Теги: Егитъёс концерт Татарстан  